section_heading: Omot albuma
paragraph_text: Omot Close to the Edgea dizajnirao je i ilustrirao Roger Dean, koji je također dizajnirao naslovnicu za Fragile (iz 1971.). Na tom se albumu prvi put pojavio poznati logotip skupine, a nalazi se na vrhu jednostavne naslovnice koju čini prijelaz iz crne u zelenu boju. Dean je u tajnosti osmislio dizajn prije nego što je skupina počela raditi na Close to the Edgeu. Skicirao ga je tijekom putovanja vlakom od Londona do Brightona vodeći se idejom da bi tri slova mogao dizajnirati tako da izgledaju zanimljivo. Dovršio je dizajn kad je stigao u Brighton. Naknadno je predložio da se na omot otisne srebrni tekst, no taj je prijedlog naposljetku odbačen. Deanov logotip nazvan je kaligrafijskim kolofonom.